b'\n_START_ARTICLE_\nDvojni dvojec\n_START_PARAGRAPH_\nDvojni dvojec je tip \xc4\x8dolna in vesla\xc5\xa1ka disciplina pri \xc5\xa1portnem veslanju._NEWLINE_\xc4\x8coln je oblikovan tako, da v njem eden za drugim sedita dva vesla\xc4\x8da, ki \xc4\x8doln poganjata z dvema paroma vesel._NEWLINE_\xc4\x8coln za dvojni dvojec je podolgovat in ozek, v prerezu pa je polkro\xc5\xbeen. Taka oblika \xc4\x8dolna je pomembna zaradi \xc4\x8dim manj\xc5\xa1ega vodnega upora. \xc4\x8coln ima obi\xc4\x8dajno proti zadnjemu delu v vodi enojni stabilizator, ki skrbi za uravnavanje smeri ter pokon\xc4\x8dno stabilnost. Sprva so bili \xc4\x8dolni narejeni iz lesa, danes pa jih izdelujejo iz kompozitnih materialov (obi\xc4\x8dajno iz plastike, oja\xc4\x8dane z ogljikovimi vlakni). Sodobni \xc4\x8dolni so tako znatno la\xc5\xbeji in bolj trpe\xc5\xbeni od starih. Dvojni dvojec je ena od uradno priznanih olimpijskih disciplin, ki jo priznava Mednarodna vesla\xc5\xa1ka zveza. Disciplina je bila na sporedu na vseh olimpijadah, razen na Poletnih olimpijskih igrah 1908 in 1912. FISA zaradi zagotavljanja enakih pogojev to\xc4\x8dno dolo\xc4\x8da minimalno maso \xc4\x8dolnov._NEWLINE_Kadar \xc4\x8doln poganjata dva vesla\xc4\x8da z dvemi vesli, gre za disciplino dvojec s krmarjem ali za dvojec brez krmarja, kar je odvisno od tega, ali je v \xc4\x8dolnu \xc5\xa1e tretji \xc4\x8dlan posadke, ki se imenuje krmar. Dvojni dvojec je zaradi ve\xc4\x8djega \xc5\xa1tevila vesel in druga\xc4\x8dne razporeditve sil pri veslanju hitrej\xc5\xa1i od obeh omenjenih\xc2\xa0\xc2\xbbenojnih\xc2\xab\xc2\xa0dvojcev.'